PATVIRTINTA

Klaipėdos r. Ketvergių pagrindinės mokyklos

direktoriaus 2023 m. rugpjūčio 31 d.

įsakymu Nr. V1-147

**KLAIPĖDOS R. KETVERGIŲ PAGRINDINĖS MOKYKLOS**

**MOKINIŲ APŽIŪROS DĖL ASMENS HIGIENOS TVARKOS APRAŠAS**

**I SKYRIUS**

**BENDROSIOS NUOSTATOS**

1. Klaipėdos r. Ketvergių pagrindinės mokyklos (toliau tekste – Mokykla) mokinių, vaikų apžiūros dėl asmens higienos tvarkos aprašas (toliau tekste – Tvarka) parengtas vadovaujantis:

1.1. Lietuvos Respublikos žmonių užkrečiamųjų ligų profilaktikos ir kontrolės įstatymu;

1.2. Lietuvos Respublikos sveikatos apsaugos ministro ir Lietuvos Respublikos švietimo ir mokslo ministro 2021 m. balandžio 10 d. įsakymu Nr. V-775/V-528 „Dėl visuomenės sveikatos priežiūros organizavimo mokykloje tvarkos aprašo patvirtinimo“;

1.3. Lietuvos Respublikos sveikatos apsaugos ministro 2007 m. rugpjūčio 1 d. įsakymu Nr. V-630 „Dėl visuomenės sveikatos priežiūros specialisto, vykdančio sveikatos priežiūrą mokykloje, kvalifikacinių reikalavimų aprašo patvirtinimo;

1.4. Lietuvos Respublikos sveikatos apsaugos ministro 2017 m. kovo 13 d. įsakymu Nr. V-284 „Dėl Lietuvos higienos normos HN 21:2017 „Mokykla, vykdanti bendrojo ugdymo programas. Bendrieji sveikatos saugos reikalavimai“ patvirtinimo“;

1.5. Lietuvos Respublikos sveikatos apsaugos ministro 2016 m. sausio 26 d. įsakymu Nr. V-93 „Dėl Lietuvos higienos normos HN 75:2016 „Ikimokyklinio ir priešmokyklinio ugdymo programų vykdymo bendrieji sveikatos saugos reikalavimai“ patvirtinimo“.

2. Tvarka reglamentuoja mokinių, vaikų apžiūros dėl asmens higienos organizavimo tvarką Mokykloje ir visuomenės sveikatos specialisto (toliau tekste – VSS) veiksmus vykdant asmens higienos patikrą bei informavimo apie užkrečiamųjų ligų (pedikuliozės, niežų ir kt.) profilaktiką ir įtariamus pedikuliozės, niežų ir kt. atvejus, tvarką.

**II SKYRIUS**

**APŽIŪROS DĖL MOKINIŲ, VAIKŲ ASMENS HIGIENOS ORGANIZAVIMAS**

3. Įstaigos vadovas atsakingas už vaikų asmens higienos, pedikuliozės ar niežų profilaktikos organizavimą.

4. Sutikimą Mokykloje vykdyti mokinių, vaikų asmens higienos patikrinimo procedūrą, mokinio, vaiko tėvai (globėjai, rūpintojai) išreiškia pasirašydami Mokymo sutartį, kurioje nurodomi atvejai, kai mokinio, vaiko tėvai (globėjai, rūpintojai) turi pasiimti ar leisti pačiam mokiniui, vaikui išeiti iš Mokyklos, kai:

4.1. mokiniui, vaikui apžiūrų metu randama utėlių ar glindų, niežų požymiai;

4.2. mokinio, vaiko liga riboja jo dalyvavimą grupės ar klasės veikloje;

4.3. mokinio, vaiko būklė reikalauja didesnės darbuotojų kompetencijos ir dėmesio, negu jie gali suteikti, nepažeisdami kitų mokinių, vaikų interesų;

4.4. mokinio, vaiko liga kelia pavojų kitų mokinių, vaikų ir darbuotojų sveikatai.

5. Mokykloje netoleruotina:

5.1. tėvų (globėjų, rūpintojų) atsisakymas ar galimybių panaudoti utėlių naikinimo priemonės neturėjimas;

5.2. socialiai negatyvus mokinio, vaiko elgesys Mokykloje, didinantis apsikrėtimo utėlėmis riziką;

5.3. VSS ir Mokyklos administracijos elgesio reikalavimų, kuriais siekiama užkirsti kelią pedikuliozės, niežų plitimo rizikai, nesilaikymas.

**III SKYRIUS**

**PROFILAKTINĖS MOKINIŲ, VAIKŲ TIKRINIMO PROCEDŪROS VYKDYMO TVARKA**

6. Patikrinimą rekomenduojama atlikti po vasaros ir žiemos atostogų ir pagal epidemiologines reikmes.

7. Privaloma imtis visų priemonių, kad mokiniui, vaikui įtarus pedikuliozę ar niežus, jis būtų apsaugotas nuo viešo izoliavimo, pažeminimo ir kitų neigiamų pasekmių.

8. Patikrinimą atlieka Įstaigoje esantis visuomenės sveikatos specialistas jam esant įstaigoje (jo darbo valandomis). Esant būtinumui, jei tuo metu Įstaigoje nėra visuomenės sveikatos specialisto, vaikui/mokiniui apžiūrą/patikrinimą atlieka įstaigos vadovo įgaliotas asmuo.

9. Prieš kiekvieną patikrinimą mokiniai informuojami apie tai kas bus daroma ir kodėl tai reikia daryti.

10. Patikrinimas yra atliekamas atskiroje patalpoje, kurioje yra vandens bei muilo.

11. Baigus patikrinimą ir įtarus pedikuliozę ar niežus, visuomenės sveikatos specialistas privalo įnformuoti vaikų/mokinių grupės/klasės vadovą ir tėvus (globėjus, rūpintojus) telefonu ar tiesiogiai. Tėvams (globėjams, rūpintojams) suteikti informaciją apie pedikuliozės profilaktiką.

12. Mokinys, vaikas į Mokyklą gali sugrįžti tik tada, kai yra visiškai išgydyta pedikuliozė ar niežai.

13. Kai kuriais atvejais Mokykla gali pareikalauti iš tėvų (globėjų, rūpintojų) patvirtinimo raštu, kuriame tėvai (globėjai, rūpintojai) nurodo, kokiomis priemonėmis ir kada buvo pradėtas gydymas nuo pedikuliozės ar niežų.

14. Užfiksavus užkrečiamųjų ligų (pedikuliozės ar niežų) atvejus Mokykloje, visuomenės sveikatos specialistas teisės aktų numatyta tvarka informuoja reikalingas institucijas, vykdo tolimesnes prevencijos priemones Mokykloje, vadovaujantis Užkrečiamųjų ligų ir AIDS centro 2015 metais parengtomis rekomendacijomis „Pedikuliozės profilaktika ir kontrolė (metodinės rekomendacijos)“ (<http://www.ulac.lt/uploads/downloads/Pedikulioze%20WEB.pdf>) ir „Niežų prevencija ir kontrolė (metodinės rekomendacijos)“ (<http://www.ulac.lt/uploads/downloads/Niezai%20--%20WEB.pdf>).

**IV SKYRIUS**

**BAIGIAMOSIOS NUOSTATOS**

15. Mokykloje esantis visuomenės sveikatos specialistas atsakingas už vaikų asmens higienos, pedikuliozės ir niežų prevencijos bei patikrų vykdymą. Visuomenės sveikatos specialistas savo funkcijoms vykdyti pasitelkia Mokyklos bendruomenę (pedagogus, pagalbos mokiniui specialistus, mokinius, vaikus, jų tėvus (globėjus, rūpintojus).

16. Tvarkos vykdymo kontrolę vykdo Mokyklos direktorius.

\_\_\_\_\_\_\_\_\_\_\_\_\_\_\_\_\_\_\_